**Transdev Group**, tidligere **Veolia Transdev**, er et multinasjonalt kollektivtransportkonsern med hovedkontor i Paris. Konsernet oppstod i mars 2011 ved en sammenslåing av konsernene Transdev og Veolia Transport, og eies av disse konsernenes tidligere eiere Caisse des dépôts et consignations med 70 % og Veolia Environnement med 30 %. Konsernets virksomhet i Norge ble solgt bare to måneder etter sammenslåingen og endret navn til Boreal Transport Norge. I 2015 hadde konsernet 74 388 ansatte og virksomheter i 19 land.

Historie
--------

23. juli 2009 ble det annonsert at Transdev og Veolia Transport hadde gått i forhandlinger om en sammenslåing av konsernene. 3. mars 2011 ble sammenslåingen et faktum, og det nye konsernet med 119 000 ansatte, 60 000 kjøretøyer og virksomheter i 28 land fikk navnet *Veolia Transdev SA*. Konsernet hadde ved sammenslåingen virksomheter i Australia, Belgia, Canada, Chile, Colombia, Finland, Frankrike, India, Irland, Israel, Kina, Kroatia, Marokko, Nederland, New Zealand, Norge, Polen, Portugal, Serbia, Slovakia, Slovenia, Spania, Storbritannia, Sverige, Sør-Korea, Tsjekkia, Tyskland og USA

Konsernet startet tidlig med å selge unna virksomheter, og allerede i slutten av samme måned, 29. mars 2011, ble det kjent at konsernet ville selge virksomheten i Norge. Salget ble gjennomført 6. mai via en «management buyout» og selskapet endret navn til Boreal Transport Norge. Allerede ved utgangen av 2011 hadde flere tusen ansatte forsvunnet ut av konsernet gjennom salg av virksomheter og tap av kontrakter og det nye antallet var 102 000.

I mars 2013 introduserte konsernet en ny felles profilering for alle selskapene, og med det valgte man å sløyfe Veolia-navnet, etter som Veolia Environnement på sikt ønsket å trekke seg ut. Konsernet endret dermed også navn til *Transdev Group SA*. Den nye profileringen ble ikke innført umiddelbart på alle konsernets virksomheter, og Veolia-logoen var enkelte steder i bruk i hvert fall til 2016.

15. mai 2013 ble den delen av konsernet som het Veolia Transport Central Europe solgt til Deutsche Bahn-eide Arriva. Dette omfattet virksomheter i Kroatia, Polen, Serbia, Slovakia, Slovenia og Tsjekkia. 20. mars 2014 ble virksomheten i Belgia solgt, og i august 2015 trakk konsernet seg ut av Israel.

Fra sammenslåingen hadde begge eierne av konsernet like stor eierandel, men Veolia Environnement ønsket på sikt å trekke seg ut, og 21. desember 2016 overtok Caisse des dépôts 20 % av konsernet fra Veolia sånn at den nye eierfordelingen ble 70/30, og med det overtok Caisse des dépôts den kontrollen som majoritetseier. Videre er det ventet at Veolia selger sin resterende del til Caisse des dépôts eller en eventuell annen kjøper i løpet av de nærmeste årene.

Referanser
----------

1. 1 2 3 4  ; *årsrapport*.
2. ↑  «Financial report 2015» [Årsrapport] (PDF) **(engelsk)**. Transdev Group. 26. februar 2016.
3. ↑  «Merger of Veolia Transport and Transdev» **(engelsk)**. Veolia Transport. 23. juli 2009. Arkivert fra originalen 27. juli 2009.
4. ↑  «Veolia Transdev: birth of the world’s leading private-sector company in sustainable mobility» **(engelsk)**. Veolia Environnement. 3. mars 2011. Arkivert fra originalen 18. mars 2011.
5. ↑  «Veolia Transdev (brosjyre)» (PDF) **(engelsk)**. Veolia Transdev. 24. mars 2011. Arkivert fra originalen (PDF) 16. mai 2011.
6. ↑  «Veolia Transport på norske hender». NRK Nordland. 30. mars 2011. Besøkt 10. juli 2016.
7. ↑  «Veolia Transport Norge AS blir til Boreal Transport Norge AS». Veolia Transport Norge. 6. mai 2011. Arkivert fra originalen 16. juli 2011.
8. ↑  «Annual report 2011» [Årsrapport] (PDF) **(engelsk)**. Veolia Transdev. 2012. Arkivert fra originalen (PDF) 24. desember 2012.
9. ↑  «Transdev sells Veolia Transport Central Europe GmbH to Deutsche Bahn AG subsidiary DB Mobility» **(engelsk)**. Transdev Group. 16. mai 2013. Besøkt 20. januar 2017.
10. ↑  «Transdev sells its subsidiary in Belgium (VTB)» **(engelsk)**. Transdev Group. 21. mars 2014. Besøkt 20. januar 2017.
11. ↑  «Transdev exits Jerusalem light rail project» **(engelsk)**. Financial Times. 30. august 2015. Besøkt 20. januar 2017.
12. ↑  «Transdev: Shareholder agreement finalized between the Caisse des Dépôts and Veolia» **(engelsk)**. Transdev Group. 22. desember 2016. Besøkt 20. januar 2017.

Eksterne lenker
---------------

* Offisielt nettsted Rediger på Wikidata

* (en) Transdev – kategori av bilder, video eller lyd på Commons Rediger på Wikidata